തുടര്ച്ചയായി കുറയുന്നതിനിടയില് പൊടുന്നനേ ഇന്നലെ രോഗികളുടെ എണ്ണത്തിലും മരണ നിരക്കിലും വര്ദ്ധനവ് ബ്രിട്ടനില് വീണ്ടും 30,000 ന് അടുത്ത് രോഗികളും 100 കടന്ന് മരണങ്ങളും ലണ്ടന്: കഴിഞ്ഞ രണ്ടാഴ്ച്ചകളായി കോവിഡ് വ്യാപനം പിടിച്ചുകെട്ടാനായതിന്റെ ആശ്വാസത്തിലിരിക്കുന്ന ബ്രിട്ടനെ മനസ്സില് ഭയം വിതറിക്കൊണ്ട് വീണ്ടും രോഗവ്യാപന തോത് ഉയരുകയാണ്. രണ്ടാഴ്ച്ചയ്ക്ക് ശേഷം പ്രതിദിന രോഗികളുടെ എണ്ണത്തില് വര്ദ്ധനവുണ്ടായതാണ് ബ്രിട്ടനെ ഞെട്ടിച്ചിരിക്കുന്നത്. ഇന്നലെ 20,312 പേര്ക്കാണ് പുതിയതായി രോഗം സ്ഥിരീകരിചത്. കഴിഞ്ഞയാഴ്ച്ചയിലെ കണക്കുമായി താരതമ്യം ചെയ്യുമ്ബോള് ആറു ശതമാനത്തിന്റെ വര്ദ്ധനവാണ് ഇക്കാര്യത്തില് ഉണ്ടായിരിക്കുന്നത്. കഴിഞ്ഞ കുറേ ദിവസങ്ങളായി രോഗവ്യാപനം കുറയുന്നത് മന്ദഗതിയില് ആയിരുന്നു. ലോക്ക്ഡൗണ് നിയന്ത്രണങ്ങള് എടുത്തുകളഞ്ഞതിന്റെ പരിണിതഫലമാണ് ഈ വേഗതക്കുറവെന്ന് ഈ രംഗത്തെ വിദഗ്ദര് പറയുകയും ചെയ്തിരുന്നു. ഒരുപക്ഷെ അതുതന്നെയാകാം ഇന്നലെ രോഗികളുടെ എണ്ണത്തില് ഉണ്ടായ വര്ദ്ധനയ്ക്ക് കാരണവും. രോഗവ്യാപന തോതിനൊപ്പം കോവിഡ് മരണനിരക്കും വര്ദ്ധിക്കുകയാണ്. ഇന്നലെ 119 കോവിഡ് മരണങ്ങളാണ് ബ്രിട്ടനില് സ്ഥിരീകരിച്ചിരിക്കുന്നത്. കഴിഞ്ഞയാഴ്ച്ചയിലേതുമായി താരതമ്യം ചെയ്യുമ്ബോള് 31 ശതമാനത്തിന്റെ വര്ദ്ധനവാണ് ഉണ്ടായിരിക്കുന്നത്. അതേസമയം, രോഗം മൂര്ച്ഛിച്ച് ആശുപത്രികളില് ചികിത്സതേടിയെത്തുന്ന രോഗികളുടെ എണ്ണത്തില് കുറവു തന്നെയാണ് ദൃശ്യമാകുന്നത്. കഴിഞ്ഞ ശനിയാഴ്ച്ച 668 രോഗികളേയാണ് വിവിധ ആശുപത്രികളിലായി പ്രവേശിപ്പിച്ചത്. തൊട്ടു മുന്പത്തെ ആഴ്ച്ചയിലേതിനേക്കാള് 19.1 ശതമാനത്തിന്റെ കുറവാണ് ഇക്കാര്യത്തില് ഉണ്ടായിട്ടുള്ളത്. മാത്രമല്ല, മൊത്തമാശുപത്രികളിലുമായി കോവിഡ് ചികിത്സയിലിരിക്കുന്ന രോഗികളുടെ എണ്ണം ജൂലായ് 25 ന് ശേഷം ഇതാദ്യമായി 5000 ല് താഴെയാവുകയും ചെയ്തു. ബ്രിട്ടനിലെ വിജയകരമായ വാക്സിന് പദ്ധതിതന്നെയാണ് ആശുപത്രികളിലെത്തുന്ന രോഗികളുടെ എണ്ണം കുറയ്ക്കുന്നതില് ഭാഗികമായിട്ടെങ്കിലും പങ്കുവഹിക്കുന്നത് എന്ന് ഈ രംഗത്തെ വിദഗ്ദര് പറയുന്നു. ഇന്നലെ 1,43,002 പേര്ക്കാണ് വാക്സിന്റെ രണ്ടാം ഡോസ് നല്കിയത്. ഇതോടെ മുതിര്ന്നവരില് 73.2 ശതമാനം പേര്ക്കും വാക്സിന്റെ രണ്ടു ഡോസുകളും ലഭിച്ചുകഴിഞ്ഞിരിക്കുന്നു. ഇതോടൊപ്പം വാക്സിന് പദ്ധതിയുടെ അടുത്ത ഘട്ടം ഉടന് ആരംഭിക്കുമെന്ന് ഔദ്യൊഗിക അറിയിപ്പും ഉണ്ടായിട്ടുണ്ട്.16 ഉം 17 ഉം വയസ്സുള്ളവര്ക്കാണ് ഈ ഘട്ടത്തില് വാക്സിന് നല്കുക. ഇത് എന്ന് ആരംഭിക്കും എന്നതിനെ കുറിച്ച് വ്യക്തമായ വിവരങ്ങള് ഒന്നുമില്ലെങ്കിലും സെപ്റ്റംബറില് വേനലവധിക്ക് ശേഷം സ്കൂളുകള് തുറക്കാനിരിക്കെ, എത്രയും പെട്ടെന്നു തന്നെ ഇത് ആരംഭിക്കും എന്നാണ് ആരോഗ്യവകുപ്പ് അധികൃതര് അറിയിക്കുന്നത്. അതേസമയം, ഇന്നലെ പുതിയതായി രോഗം സ്ഥിരീകരിക്കപ്പെട്ടവരുടെ എണ്ണത്തില് വര്ദ്ധനവ് ഉണ്ടായെങ്കിലും പ്രതിവാര ശരാശരിയില് 13.7 ശതമാനത്തിന്റെ കുറവാണ് ഉണ്ടായിരിക്കുന്നതെന്നും ആരോഗ്യ വകുപ്പ് അറിയിച്ചു. അതായത്, ഭയപ്പെടേണ്ട ഒരു സാഹചര്യം ഇപ്പോള് നിലവിലില്ല എന്നര്ത്ഥം. Stories you may Like